שמואל גורן

שמואל גורן (1928 – 20 ביולי 2025) היה בעל תפקידים בכירים בתחום המודיעין, בצה"ל ובמוסד. שימש כמפקד יחידה 504 (1962–1968), כסגן ראש המוסד, וכמתאם פעולות הממשלה בשטחים (1984–1991).

ביוגרפיה

גורן נולד בשנת 1928 בעין חרוד. מרבית ילדותו עברה עליו בעפולה, והיה חניך הנוער העובד. בגיל 17 התגייס ל"הגנה". בגיל 17 נאסר על ידי שלטונות המנדט הבריטי לאחר שנתפס חמוש באקדח, ושוחרר לאחר שלושה ימים. במלחמת העצמאות השתתף בקרבות לטרון כמ"כ ומאוחר יותר כמ"פ. לקראת סוף הקרבות נפצע. עם הקמת המדינה התגייס לצה"ל. שירת בגדוד 72 של חטיבה 7, ומשם עבר לגדוד 89 בפיקודו של משה דיין.

בסוף שנות ה-50 ובתחילת שנות ה-60 של המאה ה-20 פיקד גורן על מבצע להבה, שורה של מבצעים להעלאת יהודי סוריה לישראל. בני זאבי קיבל את התפקיד אחריו. בהמשך מונה גורן למפקד בסיס צפון של יחידה 154 (למים יחידה 504).

בין השנים 1962–1968 היה גורן מפקד יחידה 154 בדרגת סא"ל.. במהלך מלחמת ששת הימים, יום לאחר כיבוש ירושלים נקרא גורן לראש הממשלה לוי אשכול ובנוכחות יגאל ידין הוטלה עליו ועל יחידה 154 לאתר סוחר עתיקות שהחזיק בכמה מהמגילות הגנוזות. קציני היחידה, בראשות המפקד גורן, מפקד בסיס ירושלים רפי סיטון, איתרו את הסוחר חליל איכסנדר שהין ("כנדו"), בעל חנות עתיקות בירושלים המזרחית ויחד עם גורן, סמי נחמיאס ויגאל סימון, החרימו את המגילות מביתו בבית לחם. במגילות נמצאה מגילת המקדש..

בשנות ה-60 וה-70 התרחבה פעילות יחידות היומינט של אמ"ן (154) ושל המוסד ("צומת"). בספטמבר 1964, בעקבות ועידות הפסגה הערביות והקמת אש"ף, החליט ראש אמ"ן האלוף אהרן יריב על הערכת מצב מיוחדת עם רמ"ח האיסוף, אלי זעירא ומפקד יחידת היומינט, שמואל (שמוליק) גורן, ובה נקבע לראשונה כי נושא הפעילות החבלנית העוינת (פח"ע) ידורג ביומינט בעדיפות ראשונה, בעוד שקודם לכן ניתנה עדיפות לאיסוף מידע על צבאות ערב.

לאחר מלחמת ששת הימים התאחדה יחידה 154 עם יחידה 560 שעסקה בחקר שבויים וקיבלה את המספר 504.

גורן מונה בשלהי שנות הששים לסגן נספח צה"ל בארצות הברית. הוא סיים את שירותו בצה"ל בדרגת אל"ם.

לאחר מכן גייס צבי זמיר את גורן ל"מוסד". גורן ניהל את המפגש הראשון עם אשרף מרואן. העיתונאי יוסי מלמן מציין: "ראש האגף באותה תקופה היה שמואל גורן. לזכות גורן, לזכות האגף שניהל ולזכות דובי, הקצ"א שעליו הוטלה המשימה, אפשר לזקוף את הפעלתו של אשרף מרוואן, הסוכן הטוב ביותר שהיה עד אז לישראל במצרים. זה שהעביר לישראל את ההתרעה כי "מחר (6 באוקטובר 1973) תפרוץ מלחמה"".

גורן מונה בראשית 1970 לראש מוקד אירופה ב"אגף צומת" (האגף שמגייס ומפעיל סוכנים), ולאחר מלחמת יום הכיפורים כמפקד אגף צומת – במהלך פעילותו במוסד פיקד על ארבעה אגפים בהמשך התבקש על ידי ראש המוסד להתמנות למפקד "קשת" למשך שנה (היום "נביעות").

גורן כיהן כסגנו של ראש המוסד נחום אדמוני.

באפריל 1984 מונה על ידי שר הביטחון משה ארנס למתאם פעולות הממשלה בשטחים, לאחר התפטרותו של בנימין בן אליעזר. גורן היה האזרח השלישי לכהן בתפקיד, שאוזרח ב־1981, אך שימש כחבר המטה הכללי של צה"ל בתקן אלוף. גורן כיהן בתפקיד במהלך האינתיפדה הראשונה, שהביאה להארכת כהונתו. ב־1991 הוחלף על ידי אלוף דני רוטשילד.

גורן התגורר בגבעת עדה והיה נשוי לחדוה לבית תשבי (1931–2017), אשר שירתה כקשרית בפלמ"ח במטה חטיבת הנגב והשתתפה בכיבוש באר שבע ואילת. לזוג שתי בנות.

נפטר ב-20 ביולי 2025 בגיל 97, והובא למנוחות לצד אשתו בבית העלמין בגבעת עדה.

גלריה

קישורים חיצוניים

  (ערוץ הכנסת, אהרון ברנע מראיין את ש. גורן, 24 באפריל 2018)

 שמואל גורן - תמונות, באתר וואלה!
 שמואל גורן, דוד אלעזר, מאיר עמית, זלמן גנדלר - תמונה, באתר המרכז למורשת המודיעין
 האלוף בדימוס שמואל גורן - 30 שנה לאינתיפאדה הראשונה - איך פתאום קם עם ומתחיל ללכת (פרות קדושות מיתוסים ישראלים עם יזהר באר)

הערות שוליים

קטגוריה:אנשי היישוב ילידי הארץ
קטגוריה:עין חרוד: אישים
קטגוריה:בנימינה-גבעת עדה: אישים
קטגוריה:לוחמי ההגנה
קטגוריה:מפקדי פלוגות במלחמת העצמאות
קטגוריה:מפקדי יחידה 504
קטגוריה:נספחים צבאיים ישראלים בארצות הברית
קטגוריה:אלופי-משנה בצה"ל
קטגוריה:מתאמי פעולות הממשלה בשטחים
קטגוריה:ראשי אגף צומת במוסד
קטגוריה:ראשי אגף נביעות במוסד
קטגוריה:משנים לראש המוסד
קטגוריה:ישראלים שנולדו ב-1928
קטגוריה:ישראלים שנפטרו ב-2025